Решение по Наказателно дело 248/2011г.
като разгледа докладваното от съдията ах.дело № 248 по описа за 2011 год. за да се произнесе взе предвид следното :
Н.И.Н. с ЕГН ********** *** е обжалвал Наказателно постановление /НП / № РДГ-388 от 17.10.2011г. на Директора на Регионална Дирекция по горите – Ловеч , с което за нарушение на чл.57 , ал.1 от Закона за лова и опазване на дивеча /ЗЛОД/ , на основание чл. 84 , ал.1 от Закона за лова и опазване на дивеча /ЗЛОД/ му е наложена глоба в размер на 50 лева , а на основание чл.94 , ал.1 от ЗЛОД е лишен от право на ловуване за срок от три години , с искане съдът да постанови решение с което отмени НП като незаконосъобразно и постановено в нарушение на процесуалните правила . Ответната страна , редовно призована не изпрати представител .
От събраните по делото доказателства и разпита на свидетелите : Ц.Д.П. ; В.Г.Н. ; Данчо Димитров Йорданов ; Ивайло В. Карагуйски ;П.П.Г. ; К.С.Б. ; С.П.Г. ; П.И.П. ; П.И.Д. ; П.В.К. ; Йото Марков Лалов и Недялко Асенов Михайлов съдът счита за установено следното : На 27.08.2011г./събота/ преди обяд , група ловци ловували прелет на дива гургулица в района на Института по царевицата гр.Кнежа . С тях бил и свидетеля Данчо Димитров Йорданов , който е председател на втора дружинка от “Ловно рибарско дружество – гр.Кнежа-2000” , в чийто район се намира Института и който дал разрешение за лова .След като установили , че птиците са се преместили в землището на с.Бреница, след обяд групата с три автомобила заминала за района на с.Бреница . Жалбоподателя Н.Н. , предишен ден , в присъствието на свидетеля Ивайло В. Карагуйски – ръководител и щатен служител на “Ловно рибарско дружество – гр.Кнежа-2000” , към което влиза и ЛРД на с. Бреница, Община Кнежа, се срещнал в гр.Кнежа с г-н П.Г. - Председател на ловната дружинка с.Бреница . Разбрали се , че ако има прелет на гургулици в района на с.Бреница , една група ловци от гр.Кнежа да отиде на лов там . Гърньовски казал , че няма проблеми и се разбрали на място да издаде разрешителни . Докато чакали да получат разрешителни , около тях масово се ловувало гургулица . П.Г. заедно със св.С.Г. и св. К.Б. пристигнали след обяд в местността “Струпен” където по думите на П.Г. имало 19 човека – ловци .Той им направил забележка и след това се върнал със служители на РУП-Кнежа , които проверили оръжието и документите към тях . Цялата група била отведена в сградата на полицията гр.Кнежа , където били извикани и свидетелите Ц.Д.П. – горски инспектор при РДГ гр.Ловеч и В.Г.Н. *** . В сградата на полицията св.П. разговарял с ловците без да им снема обяснения , а полицаите му обяснили , че правят вътрешно разследване и след като приключат ще уведомят Директора на лесничейството .
След приключване на проверката в РУП-Кнежа , събраната от тях документация е изпратена на свидетеля и актосъставител Я.Й.П. – Директор на СЗДП-ТП-ДГС-гр.Плевен .Въз основа на изпратените документи той съставил на жалбоподателя АУАН за това, че на 27.08.2011г., в 17.20 часа, в землището на с. Бреница, Община Кнежа, местност "Струнен", ловува с извадено от калъф и сглобено ловно оръжие, като се движи пеш до слънчогледова нива, без да притежава писмено разрешително за лов за ЛСР - Бреница, в нарушение на чл. 57, ал.1 от ЗЛОД . Въз основа на този акт Директора на Регионална дирекция по горите – Ловеч издава обжалваното НП №№ РДГ-388 от 17.10.2011г.
При съставянето на АУАН , съдът счита , че не е била изяснена фактическата обстановка и не изяснена какво нарушение по ЗЛОД е извършил конкретно жалбоподателя Н. . За него няма данни да е ловувал с извадено от калъф и сглобено ловно оръжие, като се движил пеш до слънчогледова нива, без да притежава писмено разрешително за лов за ЛСР – Бреница . Свидетеля П.В.К. е категоричен , че когато обикаляли слънчогледовата нива с автомобила на кмета на с.Бреница , той лично установил една млада жена , която държала в ръцете си разглобена пушка и жалбоподателя, чиято пушка било в калъф ; заключена в автомобил ,а той бил на около 100 метра от колата . Свидетеля му проверил документите , и разпоредил къде да отиде – при основната група .
На 27.08.2011г.- след обяд в местността “Струпен” край с.Бреница са се били събрали много ловци ; чували са се изстрели , но не се е изяснило , което не можа да направи и съда , групата в която е бил и жалбоподателя ловували ли са по смисъла на ЗЛОД ? В проведените съдебни заседания не беше доказано по безспорен начин това нарушение на чл. чл.57 , ал.1 от Закона за лова и опазване на дивеча .
АУАН е съставен в нарушение разпоредбата на чл.42,т.4 от ЗАНН и въз основа на него е издадено обжалваното НП. Административнонаказващият орган се е произнесъл при една неизяснена фактическа обстановка ; няма данни да се е съобразил с възражението на жалбоподателя и се е произнесъл единствено въз основа на изпратена му справка от РУП -Кнежа и съпроводително писмо . Останалите документи изпратени от полицията останали , по думите на св.Я.П. в горското . При поискване цялата преписка състояща се от повече от 35 листа – обяснения ; сведения ; докладни и други беше представена в съда и приета като доказателства . Директора на РДГ-Ловеч се е произнесъл по обжалваното НП без да е запознат с всички събрани доказателства и съответно да съобрази фактическата обстановка с възражението на жалбоподателя , което е било негово задължение по чл.52 ,ал.4 от ЗАНН .
Съдът счита , че при тези нарушения на ЗАНН при съставяне на АУАН и издаване на Наказателно постановление № РДГ-388 от 17.10.2011г. следва да уважи жалбата .
ОТМЕНЯВА като недоказано и незаконосъобразно Наказателно постановление /НП / № РДГ-388 от 17.10.2011г. на Директора на Регионална Дирекция по горите – Ловеч , с което на Н.И.Н. с ЕГН ********** *** за нарушение на чл.57 , ал.1 от Закона за лова и опазване на дивеча /ЗЛОД/ , на основание чл. 84 , ал.1 от Закона за лова и опазване на дивеча /ЗЛОД/ му е наложена глоба в размер на 50 лева , а на основание чл.94 , ал.1 от ЗЛОД е лишен от право на ловуване за срок от три години .
След влизане на настоящото решение в сила на Н.И.Н. с ЕГН ********** *** да се върне задържаният му ловен билет .